書洛陽名園記後
作者：宋代：李格非 
篇章：古文觀止 卷九・唐宋文

paragraphs: 洛陽處天下之中，挾崤澠之阻，當秦隴之襟喉，而趙魏之走集，蓋四方必爭之地也。天下當無事則已，有事，則洛陽先受兵。予故嘗曰：“洛陽之盛衰，天下治亂之候也。”
方唐貞觀、開元之間，公卿貴戚開館列第於東都者，號千有餘邸。及其亂離，繼以五季之酷，其池塘竹樹，兵車蹂踐，廢而爲丘墟。高亭大榭，煙火焚燎，化而爲灰燼，與唐俱滅而共亡，無餘處矣。予故嘗曰：“園圃之廢興，洛陽盛衰之候也。”
且天下之治亂，候於洛陽之盛衰而知；洛陽之盛衰，候於園圃之廢興而得。則《名園記》之作，予豈徒然哉？
嗚呼！公卿大夫方進於朝，放乎一己之私以自爲，而忘天下之治忽，欲退享此樂，得乎？唐之末路是已。(唐之末路是已 一作：矣)